ועדת הכלכלה, כנסת 17, פרוטוקול מספר 88, 2006-10-30 12:00

משה כחלון: שלום רב, אני מתכבד לפתוח את הישיבה.

משה כחלון: הצעת החוק הזאת הועברה לוועדה ב-18.7.2006.

משה כחלון: יש לחץ גדול מצד משרד החקלאות לקדמה.

משה כחלון: אני רואה שזאת הצעת חוק שיש בה תיקונים מהותיים במספר תחומים.

משה כחלון: יש פה גם סכנה לפיטורי עובדים.

משה כחלון: ביקשנו מהשר להגיע לכאן.

משה כחלון: נבצר ממנו להגיע, אך המנכ"לית פה, אני מניח שהיא תוכל לפרט מה הצעת החוק הזאת עושה, מה המשמעויות והתיקונים, ונתקדם.

דוד טל: אדוני, אני מציע לדון בתחילה בתיקון סעיף 74 כפי שהונח על שולחננו כרגע על-ידי השר, כי שם מבקשים להוסיף תוספת אחרי "ולוועד הפועל שלה", הם רוצים לומר בדברי ההסבר שוועדות המשנה הן שיקבעו בנושאים כמו מזיקים ובנושאים אחרים, כלומר הוועד יצטרך לקבל את ההחלטות של ועדות המשנה הללו, ואני יודע שבדרך-כלל המלצות של ועדה הן בגדר המלצה, וזה נתון לשיקול דעת הוועד הפועל וכו'.

יעל שאלתיאלי: הנושא של מועצת הצמחים עלה וירד מסדר היום, ובעיקר עלה מכיוון של חקלאים שונים לבחון את הנושא של מועצת הצמחים.

יעל שאלתיאלי: ב-2003 שונה החוק, העביר את רוב הסמכויות לידי השר, וכששר החקלאות, מר שלום שמחון, נכנס לתפקידו בפעם השנייה, למשרד החקלאות, פנו אליו מגדלים, חקלאים וארגונים לבחון את מהות, את הצורך בקיום מועצת הצמחים במתווה שהיא פועלת.

יעל שאלתיאלי: השר מינה ועדה, היה בה נציג האוצר, נציגי ציבור, נציגי המשרד.

יעל שאלתיאלי: הוועדה בוחנת את כל נושא פעילות מועצת הצמחים.

יעל שאלתיאלי: כמה נתונים; המועצה פועלת מתוקף היטלים שהשר מטיל על החקלאים, זה מיסוי שהיקפו היה עד כ-120 מיליון ₪ מדי שנה – מס שחל רק על חקלאים.

יעל שאלתיאלי: המבנה והפעילות לא תמיד היו לשביעות רצון החקלאים, ולכן הוקמה הוועדה, שעמדתי בראשה.

יעל שאלתיאלי: היא הוקמה ביולי השנה, השר נכנס לתפקידו במאי.

יעל שאלתיאלי: זאת ועדה לבחינת מועצת הצמחים.

יעל שאלתיאלי: הוועדה אמורה להגיש תוך שבועיים מהיום את מסקנותיה לשר.

יעל שאלתיאלי: ההקצבה היתה לזמן קצר יותר, היא הוארכה כי הסתבר שהנושא רחב מאוד.

יעל שאלתיאלי: הופיעו בפני הוועדה 130-120 חקלאים, ארגוני מגדלים, ארגוני משווקים, צרכנים, יצואנים – כל מגוון הפעילויות שמשיקות למועצת הצמחים.

יעל שאלתיאלי: נכון להיום המלצות הוועדה נמצאות בשלב גיבוש.

יעל שאלתיאלי: מה שנראה כמתווה שהמועצה תמשיך להתקיים, אם ההמלצות יאומצו, במתכונת הרבה יותר מצומצמת ויעילה.

יעל שאלתיאלי: אחד הדברים החשובים ביותר הוא להחזיר את הסמכויות לחקלאים, למגדלים.

לאה ורון: מה תפקידי המועצה?

יעל שאלתיאלי: המועצה מורכבת מארבעה ענפים, כל ענף מורכב משולחנות של גידולים שונים.

יעל שאלתיאלי: יש שולחן המלפפונים, שולחן העגבניות, שולחן התבלינים, וכולם בשולחן הירקות.

יעל שאלתיאלי: הענף הוא שיקבע את השירותים שיינתנו.

יעל שאלתיאלי: למשל, אחת הדוגמאות שמסבירות את התמונה, יש נושא של זבוב הים התיכון שפוגע בנושא ההדרים.

יעל שאלתיאלי: באמצעות המועצה מתאגדים כל מגדלי ההדרים, משלמים היטל, חלק מהתשלום עבור השירות של הריסוס נגד הזבוב נעשה על-ידי ההיטל וחלק על-ידי העברות של המשרד.

יעל שאלתיאלי: דוגמה אחרת היא נושא של מו"פ, נושא נוסף הוא הביטוח – איגוד של כל החקלאים, כל מגדלי האבוקדו, כשהם מתאגדים ויש למועצת הצמחים יועץ שמלווה אותם והם עובדים במשא ומתן מול קרן נזקי טבע, מגיעים להסדר טוב יותר מבחינת הביטוח.

משה כחלון: אתם גם משתתפים בהוצאות?

יעל שאלתיאלי: המשרד אינו משתתף.

חנה פרנקל: לעתים יש תמיכות, ואז המועצה היא צינור נוח להעביר דרכו.

יעל שאלתיאלי: המועצה מתקיימת מההיטלים שמוטלים על החקלאים.

יעל שאלתיאלי: לסיכום, הוועדה, שעדיין לא הגישה את מסקנותיה, מגבשת את עמדתה למועצה מאוד קומפקטית ויעילה, הקטנת ההיטלים, כלומר העלויות על החקלאים, והאצלת סמכויות לחקלאים, אוטונומיה רבה יותר לשולחנות המגדלים, כי הם המשלמים, הם גם יחליטו אילו מוצרים הם רוצים לצרוך במשותף ואילו לא.

יעל שאלתיאלי: הבקשה כאן לדחות את המינוי של המועצה באה כי אנו מדברים על שינוי מאוד גדול בנושא של מועצת הצמחים, ולכן היום לעמוד בחוק כפי שהוא ולבחור את המועצה הקבועה, לבטל את המינהלה הזמנית, זה עלול להביא אותנו למצב שלא נצליח לעשות את השינוי, כי כאשר בוחרים גוף ניהולי, ודאי לא מגיע כדי לשנות.

יעל שאלתיאלי: המינהלה הזמנית מורכבת משבעה חברים – שלושה נציגי השר וארבעה נציגי הענפים השונים.

יעל שאלתיאלי: כך יש ייצוג לכל מקבלי השירותים מתוך המועצה.

אתי בנדלר: נציגי הענפים שמינה השר, כלומר מי שלדעתו מייצג?

יעל שאלתיאלי: כן.

משה כחלון: אז זה שבעה נציגים של השר.

חיים חדד: במקרה הזה התייעצו אתנו.

חיים חדד: קודם לא התייעצו אתנו.

יעל שאלתיאלי: המסקנות עדיין לא נרשמו עד תומן, אמרתי בגדול את הכיוון שאנו מדברים עליו.

יעל שאלתיאלי: אנו מבקשים לדחות את הנושא בשנה, מקסימום שנה, להאריך את משך הכהונה של המינהלה הזמנית.

אבשלום וילן: התאריך של איחוד מועצות הייצור נעשה בחטא.

אבשלום וילן: עברנו תהליך, הייתי ראש ועדת משנה בוועדת הכספים.

אבשלום וילן: כשהובא לנו תהליך בצורה מסודרת, אמרנו שתוך שנתיים-שלוש נעשה.

אבשלום וילן: כאשר ישראל כץ היה שר החקלאות, הוא איחד את זה במכה אחת כך שבחוק ההסדרים הוא הצליח לשכנע גם את דידי לחמן-מסר ממשרד המשפטים וגם את קובי הבר, אגף התקציבים, במכה אחת לעשות את הכל.

אבשלום וילן: אני מדבר עכשיו כחקלאי.

אבשלום וילן: באיחוד במכה אחת היו הרבה קשיים.

אבשלום וילן: לישראל מראש היתה תפיסה שהוא מדבר ישירות עם החקלאים, לא עם נציגי ארגוני החקלאים, שהוא טען שזה פוליטי.

אבשלום וילן: בסופו של דבר תהליך האיחוד, בלשון עדינה, הלך עקום מכל מיני סיבות, גם פוליטיות.

אבשלום וילן: פה ההאשמה שלי גם לקובי הבר וגם לדידי לחמן-מסר, שעד שהם הבינו מה קרה – הם הודו שהם טעו בדיעבד, במקום לבצע איחוד נכון, וזה קשה נורא, כי אלה ענפים מורכבים - מה הקשר בין ענבים ומלפפונים ותבלינים?

אבשלום וילן: נוצר ערבוב בלתי-אפשרי.

אבשלום וילן: אני מקווה שלא יפטרו יותר מדי אנשים, זה לא לטובת העניין, צריך להסתכל על המהפכה שעשה דיין בשנות ה-60, שהיה שר חקלאות ועשה פה סדר במערכת.

אבשלום וילן: עשו בלגאן, וצריך לחזור עכשיו ולעשות סדר לטובת החקלאים.

אבשלום וילן: לדעתי, צריך עכשיו לראות – יש פה היטלי החקלאים – מה צריך ומה לא.

אבשלום וילן: אני בעד לאשר את הבקשה לעוד שנה בתנאי שתהיה עבודה לטובת החקלאים.

אבשלום וילן: צריך לזכור, יש בשנה הזאת הרבה כוח לשר.

אבשלום וילן: צריך לא ארגונים פוליטיים.

אבשלום וילן: ארגוני החקלאים, שהם מייצגים של החקלאים, צריכים להיות מעורבים בתהליך, ואת זה איני רואה.

אבשלום וילן: אז או שיעשו את זה חצי שנה ואז נאריך את זה לעוד חצי שנה, או שמראש נגיד שנציגי החקלאים צריכים להיות בתהליך הזה.

יורם מרציאנו: אני תומך בעמדתה של מנכ"לית משרד החקלאות ומציע לדחות את זה עד שנה, על-פי עמדת משרד החקלאות.

יעל שאלתיאלי: בהצעה זה חצי שנה לשר החקלאות ועוד חצי שנה בהסכמת שר האוצר.

אברהם דניאל: אני כמגדל משלם בין 90 אלף ₪ ל-100 אלף ₪ בשנה, דמי חסות.

אברהם דניאל: אני משלם את ההיטלים האלה.

אברהם דניאל: אני פעלתי לפני חמש שנים, כשהענפים היו לבד, הבאתי הצעת חוק באמצעות חבר הכנסת רחבעם זאבי ז"ל, והצבעתם בעד ההצעה.

אברהם דניאל: ברגע שראיתי שהיא מעבר למיסוי לא עשתה כלום, לא תמכתי בה - אני מדבר רק על ענף הפרחים.

לאה ורון: אילו שירותים קיבלת בכל זאת?

אברהם דניאל: אפרט לך.

אברהם דניאל: ברגע שישראל, שר החקלאות דאז, אמר שהוא עושה איחוד, אמרנו: בסדר, נתמוך באיחוד.

אברהם דניאל: אני הייתי הארגון היחיד שתמך בעמדות שלו, כל השאר התנגדו.

אברהם דניאל: טעיתי, ואיני רוצה לטעות שוב.

אברהם דניאל: כדאי שתקראו מה אמר דוח מבקר המדינה על התנהלות המועצה בתקופה האחרונה.

אברהם דניאל: הדברים שונו?

אברהם דניאל: לא.

אברהם דניאל: גברתי אמרה שישבה בראש ועדה, וישבנו עם שר החקלאות, נציג לשכות המסחר, מזכירות האיגוד ואנוכי, ושר החקלאות אמר שלדעתו, ענף הפרחים צריך להתבטל, אך מכיוון שהקים ועדה שתבחן את הנושא, הוא ביקש שאשב בוועדה.

אברהם דניאל: ישבתי בה, וביום 9 באוגוסט הוציאה לי מכתב, גברת שאלתיאלי, ובו ביקשה שאומר מה דעתי על המועצה.

אברהם דניאל: מהמכתב הזה, שאני מגיש לאדוני, עולה איך תתקיים המועצה.

אברהם דניאל: אם היתה שואלת, האם יש צורך במועצה ולמה – זה לא קיים, אלא נשאל, איך היא תתפקד, כלומר זאת ועדה מונחית מראש, והמלצותיה הן להמשיך לקיים את המועצה, גם שלחתי לה את זה בכתב.

אברהם דניאל: אם הם חושבים שזה דבר טוב, אני יכול להציע דבר הגיוני: תהפכו אותה למועצה וולנטרית, ונראה מי ירצה להיות בה.

אברהם דניאל: העניין להחזיר סמכויות לחקלאים זה שקר, זה להמשיך למשוך בחוקים מלשכת שר החקלאות, ולא משנה מי השר.

משה כחלון: למה אתם לא עושים את זה התנדבותי?

חנה פרנקל: כמה מילים על מועצת הצמחים ומועצת ייצור חקלאי בכלל; זאת לא המצאה ישראלית אלא פלטפורמה חוקית שנועדה לתת כוח לכל החקלאים באשר הם.

חנה פרנקל: זאת יצירה שקמה במדינות המערב.

חנה פרנקל: החשיבה היא שבחק

חנה פרנקל: לאות יש כשל בכך שחקלאי קטן לא יכול להתמודד עם פגעי מזג האוויר, הוא לא יכול לעמוד מול משווקים חזקים, לכן המחוקק צריך לתת לו את המסגרת החוקית כדי שיוכל לתאם כוחות ולהסדיר את כל נושא הגידול והייצור והשיווק של הצמחים.

חנה פרנקל: לכן קמה המועצה הזאת, וכל מהותה היא לתת ביטוי לכוח המצרפי של המגדלים.

חנה פרנקל: בתופעה הזאת של כשל שוק יש תופעת הטרמפיסט, כלומר גם אם יש לך 99.9% מגדלים שמבינים את החשיבות של העניין ויאחדו כוחות ויקבלו הסכמות שנוגעות אליהם ואף יגבו כספים בשביל כך, מדובר במוצרים ציבוריים, יש להם מרחב ופיתוח, נהנים מזה אנשים שלא תרמו.

דוד טל: אם זה טוב להם, הם יעשו את זה בצורה התנדבותית.

דוד טל: אם לא, הם יזרקו את זה.

חנה פרנקל: אנו לא מדברים על המצאה ישראלית.

דוד טל: אם זה טוב לחקלאים, למה הם לא מסכימים להתאגד וולנטרית?

דוד טל: אולי זה לא טוב.

משה כחלון: קיבלנו את התשובה.

דוד ברבי: אנשי המוסדות מסבירים לאנשים מה טוב בשבילם, כל הזמן מסבירים לנו מה טוב עבורנו.

דוד ברבי: אנו יודעים, והתוצאה של המועצה, שאולי התאימה לפני חמישים שנה, בשנים האחרונות הובילה לירידה דרמטית במספר המגדלים.

משה כחלון: כמה היטל אתה משלם?

דוד ברבי: אני מעט, כי אני מגדל קטן, 30 אלף.

דוד ברבי: הוא משלם 100 אלף.

דוד ברבי: כשאמרתי: דמי חסות, אני צריך לומר משהו לטובת דמי החסות, כי כשאתה משלם דמי חסות, אתה מקבל הגנה.

דוד ברבי: פה גם הגנה איני מקבל, לכן אני חושב שזה מיותר.

יוסף בלייר: מועצות הייצור הוקמו על-ידי אבותינו שהיו אנשים עם שכל.

יוסף בלייר: החקלאות קיבלה פריבילגיה באמצעות גיוס סטטוטורי שיכול לקבל החלטות בכספים שהחקלאים משלמים.

יוסף בלייר: זה עבד במצבים מסוימים, בגלל קשיי ניהול זה הפך להיות בעייתי.

יוסף בלייר: בשנים האחרונות העסק התהפך – זה נשאר גוף סטטוטורי, בלי שהחקלאים היו מעורבים, כלומר אתה משלם, אני השר אחראי, הכנסת נתנה לזה יד, והשר הוא הבורר והגורם היחיד שמחליט.

משה כחלון: יש לזה מילה: פטרוניזם.

יוסף בלייר: מישהו אפילו אמר שאם יש בעיה של רגולציה בין היצרנים, הכי מתאים הוא שר החקלאות.

משה כחלון: אתה משלם היטל?

יוסף בלייר: כן, אני משלם היטל גבוה.

יוסף בלייר: אנו לא יכולים להיות מטולטלים בין מצב אחד לשני בצורות מהפכניות.

יוסף בלייר: יש תהליך של תיקון, כלומר מ-1.5% יורדים ל-0.5% היטל, משמע מצמצמים מאוד את פעילות המועצה.

יוסף בלייר: במסגרת הזאת גם קובעים כמה מותר לקחת, ואם קובעים את הדברים בצורה מסודרת, ובעיקר מחזירים את סמכויות המגדלים, לדעתי, הרוב הגדול של המגדלים בישראל תומכים במועצה בדרך הזאת.

יוסף בלייר: אני מבקש לקחת לתשומת לב את מה שאמר חבר הכנסת וילן, שם בראש העניין החזרה מהירה ככל האפשר את סמכויות המגדלים במועצה.

אתי בנדלר: אמרת שההצעה מציעה להחזיר את הסמכויות למגדלים.

אתי בנדלר: אתה מדבר על הצעת החוק או על ההצעה שמתגבשת בוועדה?

יוסף בלייר: על ההצעה שמתגבשת בוועדה.

יוסף בלייר: אנו נמצאים כרגע במשבר, הוועדה רוצה להוציא את העניין ממשבר.

יוסף בלייר: להעביר את המוצר הראוי מהנייר לשדה ייקח לפחות חצי שנה.

יוסף בלייר: ביקשו חצי שנה – שר החקלאות, ועוד חצי שנה – שר האוצר.

יוסף בלייר: אני חושב שזאת דרך תקינה.

יוסף בלייר: אנו לא מסוגלים לעבור עוד מהפכות.

יוסף בלייר: התהליך מתון, ויכול להיות שבעוד שנתיים תשמעו שגם את זה לא צריך.

מאיר יפרח: לא אחזור על הדברים, הכל רשום בהיסטוריה, מה שקרה במועצה.

מאיר יפרח: היתה טעות גם של האוצר וגם של השר הקודם לאחד את זה דרך חוק ההסדרים, והתוצאות – צדקנו בהגשת הבג"ץ.

מאיר יפרח: בזמנו נאמר, למה המדינה צריכה את זה?

מאיר יפרח: אבל כנראה שמבחינת אגף הירקות, מיליון ו-200 אלף טון ו-500 אלף טון בתעשייה ו-500 אלף טון בשוק המקומי, בייצוא, לא יכולים להסתובב בלי גוף של מוצרים ציבוריים, שצריכים לארגן אותם יחד.

מאיר יפרח: יש גם ניצול חקלאים שרוצים לקבל הכל בחינם.

מאיר יפרח: בדברים האלה עברנו מהלך שיש תיאום עם החקלאים, עם הארגונים.

מאיר יפרח: אנו יודעים בדיוק לאן אנו רוצים להגיע, ואם לא נגיע לשם, נדע לבעוט.

מאיר יפרח: נפסיק שמישהו ישלוט במערכות האלה, אם לא יוחזר פה חוק מעמד המגדלים, שזה הכסף שלהם, שהם יקבלו את ההחלטות בוועדות הארגוניות שלהם, לא צריך את הגוף הזה.

מאיר יפרח: אנו נבקש שמשרד החקלאות ייקח את הפעולות האלה, יבצע מה שהוא יכול במסגרת התקציב שלו, ואת השאר המגדלים יעשו בצורה התנדבותית, אם זה חשוב, כמו שהוא אומר.

מאיר יפרח: עדיין אני חושב שהגוף הזה הוא צורך לחקלאים, אדבר בשם ענף הירקות, שיש לו עדיין נכסים, אנו הפסדנו במסגרת האיחוד הזה כ-30-20 מיליון ש"ח רק בהתארגנויות של מינויים.

מאיר יפרח: הנכסים הם כרגע מזוהים עם הענפים, וחלק מהענפים, אין להם נכסים, ולכן האינטרס שלהם לקיים את זה או לא הוא שולי.

אתי בנדלר: מה קרה לנכסים שהיו למועצות הנפרדות?

מאיר יפרח: חלק מטעויות ניהול כושלות ודילול של מניות שהיו לענפים אחרות בחברות אחרות דולל, ענף הירקות התחיל את האיחוד ב-80, הוא גומר ב-60, זה 20 מיליון ₪ בגלל תוספת כוח אדם, ברדק בניהול.

משה כחלון: מה קורה לנכסים שקיימים?

יעל שאלתיאלי: המינהלה הזמנית לא מטפלת- -

מאיר יפרח: אני רוצה להציע לאשר את ההצעה של שר החקלאות, אני חושב שאנו עובדים אתו בשיתוף פעולה כדי לייעל את המערכת.

מאיר יפרח: אני חושב ששבעה נציגי שר במינהלה של שנה שלמה בלא מעורבות המגדלים זה לא בריא, אני מציע שיינתן לפחות ברמה של משקיף לארגונים כדי שיהיה שם מישהו מטעם המגדלים, שהארגונים שולחים אותו, כדי לאזן.

מאיר יפרח: כרגע חלקם עדיין מינויים של ישראל, להחליף אותם אם צריך, ואם לא, לפחות שיהיה לנו קשר לבעיות, שלא יהיה מצב שאדם אחד מכל ענף מחליט על הענפים האחרים דברים שאולי לא רוצים.

מאיר יפרח: אני מגובה על-ידי מזכירות מגדלים שמתנהלת אחת לשלושה שבועות במזכירות של 50 נציגי אזורים.

משה כחלון: אתה מציע לוועדה לאשר את החוק כפי שהוא או להוסיף שכל ענף ישלח מטעמו, או במקום ארבעה שהשר בוחר- -

אתי בנדלר: איך ייבחר המשקיף?

מאיר יפרח: על-ידי הארגונים החקלאיים.

אתי בנדלר: ההצעה באה למנוע את הבחירות בכל ועדה.

אתי בנדלר: איך ייבחר המשקיף במקום?

חנה פרנקל: אין עמדה שלא יהיו בחירות.

משה כחלון: אם הוא אומר: אבחר מאיגוד ההדרים, למשל, הוא בוחר, ולא מתקיימות בחירות.

יעל שאלתיאלי: השר שמחון לא החליף את כל חברי המינהלה הזמנית אלא רק את נציגי המשרד.

יעל שאלתיאלי: אתה מטיל פה דופי- -

משה כחלון: אני לא מטיל דופי, אנו דנים עכשיו.

משה כחלון: השכל הישר אומר שאם ענף הלול חבר בוועדה הזאת, אנשי הלול יגידו מי הם רוצים כנציג.

משה כחלון: השר אומר: אני רוצה מישהו אחר, כי זה הסמכות שלי.

משה כחלון: זה מה שאנו הולכים להעניק לו בחוק.

משה כחלון: מר יפרח אומר: אין לי בעיה עם זה, תנו לו את השבעה, אבל אני רוצה שמישהו ידבר בשמי, שאני שולח אותו, שהענף שלי שולח אותו, אז נמנה משקיף.

משה כחלון: את אומרת: אולי השר ימנה גם את המשקיף?

חנה פרנקל: לשר פה אין עמדה עקרונית נגד הבחירות, אנו רק מאריכים את תקופת הביניים.

חנה פרנקל: אני לא רואה בעיה בצירוף משקיף למינהלה הזמנית, אבל אם זה לא שר שממנה את המשקיף, יש לך ארגוני מגדלים, ויש להם עמדות שונות, איך הם ישלחו את הנציג שלהם?

חנה פרנקל: אני מניחה שתהיה התנגדות, אך יש ארגון-גג- -

אברהם דניאל: יש שניים.

חנה פרנקל: יש ארגון-גג מוכר.

חיים חדד: אני לא נכנס למהות המועצה, אם צריך או לא.

חיים חדד: אנו פנינו מיוזמתנו לשר החקלאות לדחות את מועד הבחירות, כדי שנוכל להגיע להחלטה אחרי ששקלנו את העניין בצורה יסודית, האם צריך מועצה, ואם כן, באיזה מבנה היא צריכה להיות.

חיים חדד: זה פסק הזמן שאנו מבקשים.

גדי הורביץ: נושא של מועצה, במיוחד מועצה שמגדלת את המטעים והפירות, זה צורך חיוני.

גדי הורביץ: הצעת החוק הזאת תאפשר לארגן בחזרה את דפוסי העבודה, כאלה שהסמכויות והיכולת שלנו לנהל את עצמנו חוזרת.

משה כחלון: אתה יודע מה יהיו מסקנות הוועדה?

גדי הורביץ: הצעת החוק הזאת מדברת על חלון יציאה בעוד חצי שנה.

גדי הורביץ: ההצעה הזאת היא הגונה בכל מבחן.

אילן אשל: אני מייצג שני ארגונים – ארגון חקלאות אורגנית וארגון מגדלי הפירות.

אילן אשל: שני הארגונים האלה בעד המשך קיום המועצה עם שינויים רבים, כי המועצה, כפי שאוחדה על-ידי השר הקודם, עשתה עבודה רעה, היא שינתה לרעה דברים שהיו קודם עם תקלות שהיו במועצות הקודמות – אני לא אומר שלא היו, אבל השינוי היה כל-כך רע, שלשום מגדל לא היה מה לומר שם.

אילן אשל: השינוי שפה הולך להיות, אם הכוונה שאנו מתכוונים היא נכונה, מחזיר את הסמכויות למגדלים.

אילן אשל: אנו תומכים בזה אחרי דיונים רבים מאוד במזכירויות שני הארגונים שאני מייצג.

אברהם הראובני: לגבי הדברים של אברהם דניאל; בתקופה הקשה ביותר שהיתה לנו, בתקופה של ישראל כץ, ניסו החקלאים להחתים עצומה, שבה הם לא רוצים מועצה.

אברהם הראובני: חצי שנה רצו מחקלאי לחקלאי וביקשו לחתום.

אברהם הראובני: כמה אנשים חתמו שאינם רוצים את המועצה?

אברהם הראובני: כ-1,200 איש מתוך 12 אלף חקלאים.

אברהם הראובני: עם כל הכבוד לאברהם, גם בפרחים הוא מהווה כחצי מענף הפרחים, ומדובר במיעוט.

אברהם הראובני: ראיתי שהתייחסת ברצינות לחקלאי שאמר כמה הוא משלם.

אברהם הראובני: אני מוכרח לתת דוגמה אחרת; לפני כשמונה שנים בא אליי חקלאי ממטולה שאמר שהוא משלם 78 אלף ₪ ולא רואה מזה גרוש.

אברהם הראובני: זה החריד אותי, הלכתי למועצת הפירות, בדקתי, ובאותה שנה הוא קיבל חזרה קרוב ל-102 אלף.

אברהם הראובני: בסך הכל הכסף לא הולך לכיס של אנשים כדי שיעשו ממנו רווח, הוא הולך כדי לתת שירותים והכוונה.

אברהם הראובני: איני רוצה לחשוב על מצב שלא תהיה מועצה, אך דוגמה אחרת בכלל: בשנת 92' המועצה ואנו, ארגוני המגדלים, הצלחנו במאבק לא קטן להעביר את החוק של אסונות טבע.

אברהם הראובני: מ-92' ועד היום במסגרת אסונות טבע רק ענף הפירות קיבל מעל מיליארד ו-100 אלף ש"ח פיצויים.

אברהם הראובני: מישהו מנסה לחשוב מה היה קורה אם הוא לא היה מקבל את הפיצויים האלה?

אברהם הראובני: את זה עשתה המועצה הגרועה הזאת שלא שווה שום דבר.

אברהם הראובני: לנו מאוד נראית ההצעה.

אברהם הראובני: אנו מקבלים עכשיו את עיקרי הדברים שאמרה המנכ"לית.

אברהם הראובני: בואו נאמר לרגע שמחר יבואו עם ההצעה שלהם, והיא לא תהיה מקובלת עלינו.

אברהם הראובני: אנו יכולים לבוא הנה להתנגד, יש לנו הכלים.

אברהם הראובני: המציאות עצמה היא שעם שר החקלאות יש לנו שפה משותפת.

אברהם הראובני: גם אם זה כתוב כך או אחרת, לא עולה בדעתי שיבוא איגוד מגדלי הירקות, איגוד מגדלי הפירות ויגיד: אני רוצה שזה וזה יהיה הנציג, ושלום יבקש מישהו אחר.

אברהם הראובני: אני מכיר את מערכת היחסים.

אברהם הראובני: מהבחינה הזאת אני מציע לקבל את ההצעה של משרד החקלאות.

משה כחלון: אם כך, לא צריך חוק.

אברהם הראובני: התכוונתי לגבי המשקיף.

דוד ברבי: אני מציע שאת קביעת ההיטלים לבצע רק אחרי שנה, אחרי שהדברים יובהרו ויהיו נציגים, כלומר לא בינתיים לקחת את הכסף ולעשות את העניין זמנית.

משה כחלון: לצערי, אין פה חברי כנסת נוספים, ואני לא חושב שזה בריא, אך הנושא לוחץ.

משה כחלון: אקרא את החוק ואביא את זה להצבעה.

משה כחלון: ההצעה שלי היא לאשר את זה לחצי שנה בלבד ואז להביא את זה לכאן שוב.

משה כחלון: אני חושב שזה יהיה מקובל על כולם.

משה כחלון: המטרה שלנו היא לקדם, להוציא את החוק הטוב ביותר לטובת כולם.

חנה פרנקל: היום בחוק יש לנו הארכה עד חצי שנה, עד יוני.

חנה פרנקל: אם אנו רוצים להאריך בעוד חצי שנה, עד סוף 2007, אנו צריכים את הסכמת האוצר.

משה כחלון: בהסכמת ועדת הכלכלה.

אתי בנדלר: מה שקבוע היום בהצעת החוק - כשנגיע לקריאה, תצייני, זה קצת יותר מחצי שנה.

משה כחלון: אנו לא רוצים להנציח טעויות.

משה כחלון: יש טעויות היסטוריות שכולם משלמים עליהן ביוקר.

משה כחלון: ניתן לעניין הזה חצי שנה.

משה כחלון: פה יש לכם אפשרות כחקלאים להתבטא ולנסות לשכנע.

משה כחלון: כשזה לא יהיה פה, זה יהיה בין שר האוצר לשר החקלאות, לאף אחד לא תהיה אמירה.

משה כחלון: אפשר להתחיל לקרוא.

חנה פרנקל: קוראת סעיף 1.

חנה פרנקל: עכשיו יבואו עניינים מקצועיים משפטיים, יצוין שהתיקונים האלה, ככל שנוגעים למועצת הזיתים, הועלו בזמנו בהצעת חוק ממשלתית שעברה קריאה ראשונה ונפלה לפני שנייה ושלישית – אם יורשה לי, מסיבות פוליטיות.

אתי בנדלר: לדעתי, שתיהן לא התקבלו בקריאה ראשונה.

חנה פרנקל: מועצת הזיתים היא מועצה ייחודית גם בגלל ההרכב העדתי המגזרי של הענף הזה וגם בגלל המבנה שלו.

חנה פרנקל: הוא לא מאורגן כמו מועצות אחרות, אין לו ענפים, וזאת חקלאות מסורתית וגם חקלאות מתקדמת יותר.

חנה פרנקל: לא היתה כוונה לאוצר ולשר החקלאות בשעתו לגעת במועצת הזיתים, הם רצו לשמור את הייחוד שלו, אלא שתיקון חוק מועצת הצמחים השאיר את אותם סעיפים כמות שהם ויצר בעייתיות משפטית ביישום שלהם.

חנה פרנקל: לכן אנו מציעים ראשית, לתקן את סעיף ההסמכה, כשנגיע אליו אסביר בצורה ברורה, הסעיף שנועד להשאיר את הסמכות של מועצת הזיתים, כלומר זה סעיף מבהיר ניסוחי.

חנה פרנקל: בנוסף, בגלגול הקודם היה - נעשה למועצת הזיתים מה שיש למועצת הפירות.

חנה פרנקל: עכשיו מחקו "פירות" ועברו למועצת הצמחים.

חנה פרנקל: לא לקחו בחשבון שבמועצת הצמחים עשו כמה שינויים קרדינליים, ואחד מהם הוא כל התהליך הבחירות.

חנה פרנקל: אף אחד לא העלה בדעתו, גם לא האוצר וגם לא החקלאות בזמנו, בהכרח לכפות על מגדלי הזיתים תהליך של בחירות בגלל השונות והייחודיות של הענף הזה.

חנה פרנקל: אבל עכשיו, לאור הוראות החוק שנשארו, משתמע לכאורה שחייבים לעשות בחירות במועצת הזיתים.

חנה פרנקל: לכן בא שוב התיקון המבהיר, שאומר שמועצת הזיתים זה משהו אחר, נעשה לה מינוי, אבל שיבטיח את הייצוג המגזרי ואת הייצוג הכלכלי.

שמרית שקד-גיטלין: מדוע נציגי מגדלי הזיתים לא ייבחרו על-ידם אלא השר ימנה אותם?

חנה פרנקל: גם נציגי המגדלים שייבחרו במועצת הצמחים הקבועה העתידית, המינוי יהיה של השר.

חנה פרנקל: אנו לא אומרים פה, שלא יהיו בחירות בהכרח במועצת הזיתים, אלא אומרים שלא יהיו רק בחירות, תבטיחי את המינוי של ייצוג.

חנה פרנקל: יכול להיות שיהיו בחירות, אך לא במודל שכפה עלייך החוק לגבי מועצת הצמחים – כלליות, שוות, שנותן ביטוי לשאלות לא מגזריות.

חנה פרנקל: את צריכה לעשות אופי בחירות ייחודי שייתן ביטוי למגזר.

גדי הורביץ: המבנה הייחודי של מועצת הזיתים פועל בצורה תקינה ויעילה למעלה מ-30 שנה, משנת 63'.

גדי הורביץ: זה נותן ביטוי למרקם שלם של עדות קטנות מאוד בנפח של המספרים שלהן.

גדי הורביץ: אם יהיה תהליך של בחירות, קלאסי, כמו שמתוכנן במועצת הצמחים, הם יימחקו.

גדי הורביץ: לא תמצא שם את העדה הנוצרית הלטינית ולא את הצ'רכסים ואת הדרוזים ואת הבדואים.

גדי הורביץ: יש פה מבנה שעבר וצלח- -

משה כחלון: אם אתה אומר כאן שזה נותן ייצוג לכולם ולא מקפח את המיעוט ולא משאיר אחיזה בידי אדם מסוים, זה בסדר.

גדי הורביץ: אנו איתנים בדעתנו בעניין הזה.

גדי הורביץ: היינו צריכים לעבור מהלך שכנוע ארוך מאוד כדי לשכנע גם את המערכת המשפטית של משרד החקלאות להבין את העמדה הזאת.

חנה פרנקל: היו"ר צודק, ולכן המחוקק מכתיב, איך יהיה המינוי, נגיע לזה.

חנה פרנקל: ברמה המינוחית, לא נכון לדבר על זיתים סוריים אלא על זיתי שמן.

חנה פרנקל: קוראת סעיף 2.

אתי בנדלר: את מנסה לומר שבאותן תקנות אפשר לקבוע גם בחירות?

חנה פרנקל: בהחלט.

אתי בנדלר: אולי כדאי להדגיש את זה בנוסח: לרבות בדרך של בחירתם.

חנה פרנקל: בהחלט.

חנה פרנקל: אבל נבדוק שה"לרבות" לא יחייב את הבחירות.

אתי בנדלר: אם אתם כותבים: על אף הוראות סעיף קטן (א), והוראות סעיף קטן (א) מאמצות את ההוראות בדבר בחירות, זה רומז יותר לכיוון שאין בחירות.

אתי בנדלר: כשאנו קראנו בלשכה המשפטית, היה לנו ברור שמדובר על כך שלא יהיו בחירות.

אתי בנדלר: אני מניחה שתמצאו לפחות עוד שני משפטנים אולי שיחשבו כך, שזאת משמעות הנוסח שהצעתם.

אורי נוסבאום: צריך לקרוא את זה יחד: בחירות פלוס מתן ביטוי לחלק היחסי.

חנה פרנקל: אני מקבלת את מה שאת אומרת במהות, רק המילה "לרבות" מפריעה לי - בין בחירות ובין אם לא.

חנה פרנקל: נעביר לכם נוסח?

אתי בנדלר: העניין העקרוני צריך להיות ברור.

חנה פרנקל: אנו מוסיפים תיקון שמתבקש טכנית, תיקון סעיף 74.

חנה פרנקל: קוראת את התיקון.

חנה פרנקל: אנו פה רוצים לכסות לקונה משפטית שנבעה מהניסוח המהיר של חקיקת ההסדרים.

חנה פרנקל: המינהלה הזמנית אמורה להחליף את כל האורגנים במועצה, לרבות הוועדות הענפיות בוועדות המשנה.

חנה פרנקל: ברור שוועדות המשנה והוועדות הענפיות יתמנו ברגע שתהיה מועצה קבועה.

חנה פרנקל: לא כך כתוב בחוק, וזה יוצר בעיות.

חנה פרנקל: למשל, היום לפי החוק, סעיף 7, מועצת הצמחים מחליטה בשורה של עניינים – הדברה, ביטוח וכו', והיא צריכה את המלצת הוועדה הענפית.

חנה פרנקל: יש תחומים שללא המלצת הוועדה הענפית, היא לא יכולה לעשות את זה.

חנה פרנקל: כשאין לנו ועדה ענפית, זה מעלה את כל הבעייתיות, וזה גם יכול לפגוע במגדלים.

חנה פרנקל: למשל, בנושא הדברה אנו מעבירים מסת כספים, מתקבלות שם החלטות, ומישהו אחר יכול לומר: לא היתה המלצה של ועדה ענפית.

חנה פרנקל: ברור שהכוונה היתה שהמינהלה הזמנית מחליפה.

שמרית שקד-גיטלין: לא מדובר בתיקון טכני אלא בתיקון שיש לו השפעה מהותית; סעיף 7 קובע מנגנון שנועד להגן על האינטרסים הספציפיים של כל אחד מהענפים ולמנוע סבסוד צולב בין הענפים השונים.

שמרית שקד-גיטלין: אחד מההסדרים שקובע הסעיף – לא תתקבל במועצה החלטה בנושא מיוחד הנוגע לענף מסוים בניגוד להמלצת הוועדה הענפית של אותו ענף, אלא ברוב מיוחס של 75%, ואחד מהענפים האלה זה נכסים שהיו בידי כל אחת מהמועצות המפורטות להלן, כלומר עד היום לפי הפרשנות המשפטית היחידה, לטעמי, המינהלה הזמנית לא יכולה לקבל החלטות כאלה, ויש כאן חשש שהיא תיפגע.

חנה פרנקל: היום אין לך ועדה ענפית.

חנה פרנקל: יש התארגנויות, וכל הדינמיקה של השר מול הארגונים נעשית גם אם אין ועדות ענפיות רשמיות.

חנה פרנקל: היום כתוב בחוק: המועצה בעניינים כאלה ואחרים תקבל החלטות אחרי המלצת הוועדה הענפית.

חנה פרנקל: אין ועדה ענפית, אז מה המשמעות המשפטית של קבלת החלטה בלי המלצה ובלי להתייעץ?

חנה פרנקל: המינהלה הזמנית לא יכולה לקבל שום החלטה קרדינלית בלי קשר למה שכתוב במועצה- -

יוסף בלייר: מצד אחד אנו נותנים פה הזדמנות למינהלה זמנית, עוד שמונה חודשים.

יוסף בלייר: אנו מסכימים, הארגונים החקלאיים מסכימים לעניין, אברהם מתנגד.

יוסף בלייר: עכשיו מציעה היועצת המשפטית של משרד החקלאות לרכז בידי המינהלה הזמנית, שנתמנתה כשנתמנתה, לא מייצגת שום דבר מהשטח האמיתי, לרכז בידה גם את סמכויות הענפים.

יוסף בלייר: בעצם אנו רוצים להיות המחליטים או בעלי הסמכויות בענפים, פה יש קביעה שבשמונת החודשים הקרובים גם זה לא יקרה.

יוסף בלייר: אני חושב שזאת קביעה לא נכונה.

יוסף בלייר: אני מציע, כל הוויכוחים שיש, 95% מארגוני המגדלים מאוגדים באיגוד אחד – התאחדות חקלאי ישראל.

יוסף בלייר: יכול השר לפנות להתאגדות חקלאי ישראל ולבקש נציגים מכל הענפים.

יוסף בלייר: לא מתקבל על הדעת שאת הסמכויות האלה עכשיו תאפשרו להעביר למינהלה זמנית.

יוסף בלייר: אתם עושים את זה גם בלי להתייעץ אתנו.

חנה פרנקל: אין כוונה כזאת.

חנה פרנקל: זה עניין משפטי.

אתי בנדלר: גברת פרנקל, את ענית לעו"ד שמרית שקד לגבי טענותיה, אמרת: אנו לא נעשה שימוש בסמכות הנובעת, אם יתוקן החוק כפי שאנו מבקשים, כי זה יהיה בניגוד להנחיית בג"ץ, אבל הנחיית בג"ץ היתה גם לאפשר לזמניות המינהלה הזמנית לתקופה שלא תעלה על שנה, והנה חלפו שלוש שנים, ואתם מבקשים הארכה לשנה רביעית וכיוצא בזה, דהיינו הממשלה לא כל-כך דבקה בהחלטת בג"ץ בעניין זה.

אתי בנדלר: אני מזכירה שהעתירה היתה נגד חוקיות וחוקתיות התיקון שנעשה בענף החקלאות במסגרת חוק ההסדרים, ובין היתר השופטת בייניש, אם איני טועה, אישרה את התיקון הזה רק בהסתמך על זמניות, בין היתר בהסתמך על זמניות התיקון הזה, שהיה אמור להיות, המינוי של המינהלה הזמנית, לשנה אחת בלבד.

אתי בנדלר: בנסיבות אלה לומר שלא יעלה על הדעת שהמינהלה הזמנית תעשה שימוש בסמכויותיה לצורך שינויים קרדינליים בניגוד להחלטת בג"ץ, לא הייתי סומכת על זה.

חנה פרנקל: צחוק הגורל שחשש בית המשפט, את אשר יגורנו קיבלנו.

חנה פרנקל: הבעייתיות הזאת עמדה מול העיניים שלנו, אבל ראינו את הסבירות והמניע והנסיבות שהביאו להחלטה הזאת.

חנה פרנקל: ההחלטה הזאת באה בשיתוף פעולה מלא עם המגדלים.

חנה פרנקל: אתה לא יכול לתקן את הרפורמה עם התוצרים של הרפורמה.

חנה פרנקל: לכן התיקון הזה לא נעשה בחשכת הלילה על-ידי משרד החקלאות.

חנה פרנקל: נעשו שני תהליכים לא אופייניים לתיקון הזה; האחד, היתה התייעצות עם משרד המשפטים על שני ענפיו, גם עם מחלקת הבג"צים שטיפלה בעתירה הזאת, וגם, כמובן, עם היועץ המשפטי לממשלה, שנציגו יושב פה.

חנה פרנקל: שנית, הבאנו את התיקון הזה להחלטת מליאת הממשלה ולא רק מסיבה של קיצור הזמנים.

חנה פרנקל: אני רוצה לדבר על התוספת הזאת.

חנה פרנקל: יוסטה, קשה לי עם המילים שלך.

חנה פרנקל: אני חושבת שזה שיח משפטי, והוא נועד לטובת המגדלים, ואנסה להסביר.

חנה פרנקל: אחד הדברים הכואבים שנעשה באיחוד הוא לא הכרחי לעצם האיחוד זה שרוקנו למעשה את כל הסמכויות של מה שהיה המועצות והיום הן נקראות ועדה ענפית, שהם הלבה ועמוד השדרה של המועצות.

חנה פרנקל: בחוק הזה לא תמצאו סמכות אחת של הוועדה הענפית שהיתה אתמול ארבע מועצות.

חנה פרנקל: אנו בוועדה יושבים על המדוכה ורואים בזה אחד הכשלים הרציניים של האיחוד.

חנה פרנקל: אנו מדברים על שני תהליכים בנושא הסמכויות; אחד, להחזיר את הסמכויות שנלקחו מהשר למועצה, ושנית, בתוך מבנה המועצה להחזיר את הסמכויות גם לשולחנות למטה וגם לוועדות הענפיות, שהן המועצות.

חנה פרנקל: מה המעמד של הוועדה הענפית שהיא המועצה – בתחומים מסוימים אומרים: תעשה בהמלצה של הוועדה הענפית.

חנה פרנקל: אני מפנה אתכם לסעיף 7(ה), על אף האמור בסעיף קטן (א), ששם הסמכות היא של המועצה בהמלצה של הוועדה הענפית לקבל החלטות על ביטוח וכו', ואפילו על נכסים אפשר לכפות על הוועדה הענפית.

חנה פרנקל: זה אבסורד.

חנה פרנקל: סעיף 7(ה)(1) שנותן את הסמכות של המינהלה הזמנית דורש רוב מיוחס גם לגבי ועדה ענפית.

חנה פרנקל: האבסורד הוא שאם יש לך רוב מיוחס של 75% במועצה הקבועה, היא יכולה לכפות על הוועדה הענפית לגבי הנכסים שלה.

חנה פרנקל: את זה אנו הולכים לתקן.

חנה פרנקל: זה בהמלצות שלנו.

אברהם דניאל: אני רוצה להעיר על הוועדה הענפית, שכל-כך נשענת עליה גברת חנה פרנקל; שהיא תראה בפרוטוקול, מתי נבחרה הוועדה הזאת.

אברהם דניאל: מ-98' ממשיכה אותה ועדה.

אברהם דניאל: כל העסק הזה לא בנוי נכון, לדעתי, אך אני מסכים לחצי שנה.

אברהם דניאל: אין כוונה להוביל לבחירות, וזה משתמע מגברתי, היועצת המשפטית, מישראל ועד היום לא יכולים היו לעשות את הבחירות – מעניין הדבר.

חנה פרנקל: אם הוועדה חושבת שיש מוצא משפטי אחר לקהילה שאני מעלה, אשמח לשמוע.

משה כחלון: אנו מצמצמים את התקופות, אנו מגיעים לכאן בעוד חצי שנה, אז לא ניכנס לזה.

חנה פרנקל: יש בעיה אמיתית, ואם הוועדה חושבת שיש פתרון, אשמח.

חנה פרנקל: אני מפנה לסעיף 7(ה)(2)(א), כך בחוק ההסדרים, בחוק מועצת הצמחים, היא אומרת כך: לא תתקבל במועצה החלטה הנוגעת לענף מסוים בכל אחד מהנושאים המפורטים להלן בניגוד להמלצת הוועדה הענפית של אותו ענף, כלומר אסור לי לקבל במועצה שום החלטה, בניגוד להמלצה, בשני העניינים.

חנה פרנקל: הניהול השוטף קיים, היום המינהלה הזמנית מקבלת החלטה של הדברה, והיא כרוכה בתהליך מקצועי רוחבי בכל המגדלים.

חנה פרנקל: היא חייבת לקבל את ההמלצה של הוועדה הענפית.

אתי בנדלר: את מדברת רק על הסעיף הקטן הזה?

חנה פרנקל: זאת דוגמה, אך אותו דבר גם קודם.

חיים חדד: אנו מתנגדים בכל תוקף, וגם הסמכויות של הוועדות הענפיות יעברו למינהלה הזמנית.

חיים חדד: זה לא ייתכן.

חיים חדד: למשל, המינהלה הזמנית קיבלה לפני כמה חודשים ללכת להשתמש בנכסים של ענף הפרחים ולקנות מניות בחברת תעופה.

חיים חדד: זה אמיתי.

חיים חדד: מכיוון שיש לקונה משפטית, אני מציע שהשר בהתייעצות עם ארגוני המגדלים ימנה ועדות ענפיות.

חיים חדד: מה הבעיה?

אריאל כהאן: ככל שחנה מדברת אני חושב שהיא צודקת – לא רק שזה טכני ולא מהותי, זה כמעט מיותר.

אריאל כהאן: סעיף 74(א)(5):

אריאל כהאן: המינהלה הזמנית המאוחדת תנהל את המועצה ויהיו נתונות לה הסמכויות הנתונות למועצה ולוועד הפועל.

אריאל כהאן: למיטב ידיעתי, בכלל לוועדות הענפיות אין סמכויות, אלא רק סמכויות להמליץ, ולכן לא הכניסו את הוועדות הענפיות, כי אין להן סמכויות, ומראש לא היה צורך להכניס אותן.

אריאל כהאן: הסמכות שלהן היא רק להמליץ, לכן לא היה צריך לכתוב אותן מראש, שגם הסמכויות של הוועדות הענפיות יעברו למינהלה הזמנית.

אריאל כהאן: זה ברור מאליו, לדעתי.

אריאל כהאן: המחוקק שתיקן את החוק הזה לפני שלוש שנים התכוון שלמינהלה הזמנית יהיה הכל.

משה כחלון: אז אתה מייתר את העניין לגמרי.

משה כחלון: לא נצביע על זה.

חנה פרנקל: הפרשנות מקובלת עליי.

חנה פרנקל: אנו חוזרים בנו מהצעת התיקון, לאור הבהרת היועץ המשפטי, שהתיקון המבהיר מיותר.

חנה פרנקל: קוראת סעיף 3.

משה כחלון: הצעת תיקון שלי; לא נאפשר להם עד 30 ביוני כדי לצמצם את חוסר-הוודאות של החקלאים.

משה כחלון: נאמר כאן שתוך שבועיים המסקנות יוגשו, אז מה אם ניתן עד 30 באפריל?

יעל שאלתיאלי: ההנחיה של השר, שעל-פיה נהגה הוועדה, שחשבנו בהתחלה שתוך חודש נגיע להמלצות, מאחר שההנחיה היתה לעשות עבודה משותפת ושמענו את כל המוזמנים, אנו רוצים להגיע להסכמות ולהגיע להסכמות מרביות עם המגדלים גם על ההמלצות שלנו, אני חושבת שלא סתם נקבע התאריך.

יעל שאלתיאלי: זה תאריך שמאפשר עבודה לא תחת לחץ זמן.

יעל שאלתיאלי: החודשיים האלה לא ישנו לכאן או לכאן.

יעל שאלתיאלי: זה לא ישנה לחקלאים, עוד חודשיים.

יעל שאלתיאלי: מבחינת עבודה נכונה ומשותפת זה חשוב.

אברהם דניאל: זה ישנה לנו מאוד.

אברהם דניאל: החרב צריכה להיות מונחת על צוואר משרד החקלאות, אם באמת הוא מתכוון להעביר את המועצה לחקלאים.

אברהם דניאל: עד היום זה לא מתקיים.

חיים חדד: אני חושב שלא צריך לגרום ללחץ מיותר בעניין הזה.

משה כחלון: אני חושב בכל זאת שצריך לצמצם את הזמן ולא לתת עד 30 ביוני.

משה כחלון: הגענו לפשרה עם אנשים שרואים עצמם נפגעים מהמהלך הזה.

משה כחלון: אורך העבודה כאורך הזמן שאתה מקציב לה.

משה כחלון: נמצאים פה אנשים בחוסר-ודאות, למרות שיש חלק שמסכימים.

קריאה: רובם מסכימים.

יעל שאלתיאלי: יושב כאן יושב-ראש התאחדות חקלאי ישראל, יושב כאן יושב-ראש ארגון מגדלי ירקות, שהוא 50% מהמועצה, יושב כאן יושב-ראש ארגון מגדלי פירות, שהוא עוד 30% מהמועצה, כלומר יש פה נציגים של חקלאים שמבקשים לאפשר עבודה מסוימת.

חנה פרנקל: גם אם ההנחה היא שתוך שבועיים יהיו המלצות הוועדה, יישומן זה כלים שלובים בכמה תחומים; אחד מהם הוא רה-ארגון במועצה.

חנה פרנקל: לצורך העניין מדובר בצמצום עובדים, צריך לראות את ההסכמים הקיבוציים בעניין.

חנה פרנקל: הדבר השני, שהוא הקרדינלי - תיקון חוק.

חנה פרנקל: אנו מחזיקים פה תיקון חוק מיולי.

חנה פרנקל: אמנם היתה פגרה של הכנסת, אבל תמיד יש סיבות טובות.

חנה פרנקל: זה תיקון מינורי שעבר במליאת הממשלה.

חנה פרנקל: אנו מדברים על תיקון מסיבי של חוק מועצת הצמחים.

חנה פרנקל: בנוסף, אנו מדברים על היטלים בשיעורים נמוכים, שייגזרו מהמלצות הוועדה, וסביר להניח שלא יהיו בזה שינויים משמעותיים בוועדה.

חנה פרנקל: בכל מקרה, בין אם יהיו ובין אם לא, תקנות ההיטלים זה סמכות שר החקלאות בהסכמת שר האוצר באישור ועדת הכספים של הכנסת.

חנה פרנקל: בנוסף, היום כל חקיקת המשנה של מועצת הצמחים פגה, התאיידה במהלך יולי השנה.

חנה פרנקל: חלק מחקיקת המשנה הזאת היא בנשמת אפה של המועצה.

חנה פרנקל: כל התהליכים המשולבים האלה זה מסה, זה לא דבר מבוטל.

חנה פרנקל: הערכה של 30 ביוני היא המינימום ההכרחי, כי אנו יודעים מה דרוש מיום שהשר מאמץ את ההמלצות.

אריאל כהאן: בנוסף למה שהיא אמרה, נושא הבחירות; אם אתה נותן עכשיו חצי שנה וזה לא מוארך, הרי שעוד חצי שנה צריכות להיות בחירות, בהתאם לחוק הקיים, כלומר בחירות של המגדלים.

אריאל כהאן: להיערך לבחירות צריך יושב-ראש ועדת בחירות, זאת פרוצדורה שאורכת שלושה חודשים, וזה אומר שעוד שלושה חודשים הם באים אליך ומבקשים הארכה של עוד חצי שנה, כי אם לא, עוד שלושה חודשים הם צריכים למנות יושב-ראש ועדת בחירות.

משה כחלון: נשאיר את זה כך, ותצטרכו להגיע לכאן, אני מקווה שלא תגיעו ב-30 ביוני לבקש ארכה.

שמרית שקד-גיטלין: אנו מוסיפים לסעיף 2א הבהרת נוסח שהתקנות יאפשרו גם דרך בחירות.

משה כחלון: אני מצביע על כל החוק עם התיקונים המוצעים, והחוק עבר.

משה כחלון: תודה רבה, הישיבה נעולה.